*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Σεπτεμβρίου 1985

για δεύτερη τροποποίηση της οδηγίας 85/341/ΕΟΚ σχετικά με ορισμένα προστατευτικά μέτρα κατά της αφρικανικής πανώλης των χοίρων στο Βέλγιο

(85/447/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα ενδοκοινοτικών συναλλαγών ζώων που ανήκουν στα βοοειδή και χοιροειδή (1), όπως τροποποιήθηκε τελευταία από την οδηγία 85/320/ΕΟΚ (2), και ιδίως τα άρθρα 9, 9α και 9β,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 85/322/ΕΟΚ (4), και ιδίως τα άρθρα 8, 8α και 8β,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα ενδοκοινοτικών συναλλαγών προϊόντων με βάση το κρέας (5), όπως τροποποιήθηκε τελευταία από την οδηγία 85/321/ΕΟΚ (6), και ιδίως τα άρθρα 7, 7α και 7β,

Εκτιμώντας:

ότι διαπιστώθηκε στο Βέλγιο αφρικανική πανώλη των χοίρων·

ότι ο χαρακτήρας αυτής της επιζωοτίας αποτελεί κίνδυνο για το ζωικό κεφάλαιο των άλλων κρατών μελών, εξαιτίας του σημαντικού όγκου των συναλλαγών στον τομέα των ζωντανών χοιροειδών, των νωπών κρεάτων χοιροειδών και των προϊόντων με βάση το χοίρειο κρέας·

ότι μετά από αυτή την επιζωοτία αφρικανικής πανώλης των χοίρων, η Επιτροπή ενέκρινε ιδίως την απόφαση 85/341/ΕΟΚ (7)·

ότι οι βελγικές αρχές έλαβαν αυστηρά μέτρα εξαλείψεως της ασθένειας συμπεριλαμβανομένης της χρησιμοποιήσεως ζώων-μαρτύρων στις προσβεβλημένες εκμεταλλεύσεις και ουσιαστική αιματολογική έρευνα όλων των εκμεταλλεύσεων στις προσβεβλημένες περιοχές αφού εξάλειψαν όλα τα προσβεβλημένα κοπάδια και ορισμένα που ευρίσκονται σε επαφή με τα προηγούμενα· δεδομένου ότι κατέληξαν σε ικανοποιητικά αποτελέσματα είναι δυνατόν να αρθούν οι περιορισμοί στο εμπόριο των ζωντανών χοιροειδών, των νωπών κρεάτων χοιροειδών, και των προϊόντων με βάση το χοίρειο κρέας·

ότι, ωστόσο, οι περιορισμοί στο εμπόριο του νωπού κρέατος χοιροειδών και των προϊόντων με βάση το χοίρειο κρέας που παρήχθησαν κατά τη διάρκεια της περιόδου των περιορισμών στις ζώνες προστασίας πρέπει να διατηρηθούν·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 85/341/ΕΟΚ τροποποιείται ως εξής:

1. Στο άρθρο 1, παρεμβάλλεται η ακόλουθη παράγραφος 3:

«3. Τα μέτρα που προβλέπονται στις παραγράφους 1 και 2 παύουν να εφαρμόζονται από τις 23 Σεπτεμβρίου 1985.»

2. Στο άρθρο 2 παράγραφος 3, η ημερομηνία «19 Ιουλίου 1985» αντικαθίσταται από την ημερομηνία «20 Σεπτεμβρίου 1985».

3. Στο άρθρο 2, η παράγραφος 4 αντικαθίσταται ως εξής:

«4. Τα περιοριστικά μέτρα που προβλέπονται στην παράγραφο 1 αίρονται για κρέας που παρήχθη από ζώα που έχουν σφαγεί:

- στις κοινότητες του Staden και Lendelede, από τις 19 Ιουλίου 1985,

- στις κοινότητες Moorslede, Zonnebeke, Poelkapelle και στη ζώνη προστασίας Reninge, από τις 22 Ιουλίου 1985,

- στην κοινότητα Tielt, από τις 26 Ιουλίου 1985,

- στις κοινότητες Pittem, Meulebeke, Ardoie, από τις 2 Αυγούστου 1985,

- στις κοινότητες Ingelmunster, Izegem, Ledegem, και στη ζώνη προστασίας Ichtegem, από τις 8 Αυγούστου 1985,

- στις κοινότητες Zwevezele και Kortemark, από τις 21 Αυγούστου 1985,

- στις κοινότητες Roeselare και Hooglede και στη ζώνη προστασίας Torhout, από τις 29 Αυγούστου 1985,

- στην κοινότητα Lichtervelde, από τις 23 Σεπτεμβρίου 1985.»

4. Στο άρθρο 3 παράγραφος 4, η ημερομηνία «19 Ιουλίου 1985» αντικαθίσταται από την ημερομηνία «20 Σεπτεμβρίου 1985».

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Το ανακοινώνουν αμέσως στην Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Σεπτεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 168 της 28. 6. 1985, σ. 36.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 168 της 28. 6. 1985, σ. 41.

(5) ΕΕ αριθ. L 47 της 21. 2. 1980, σ. 4.

(6) ΕΕ αριθ. L 168 της 28. 6. 1985, σ. 39.

(7) ΕΕ αριθ. L 179 της 11. 7. 1985, σ. 32.